Morten Østergaard (RV), 2009-02-17:
Jeg synes faktisk, at jeg vil rose min konservative ordførerkollega for forbilledlig klar tale i forhold til det forslag her.
Jeg synes egentlig, det på mange måder har været en lidt besynderlig debat.
Undervejs har hr. Jesper Langballe, som ellers er forskningsordfører for Dansk Folkeparti, så vidt jeg har forstået, sagt, at kriminologer sådan over én kam er et folkefærd, som altid og alene kerer sig om forbryderne og aldrig om ofrene.
Jeg tror minsandten også, at en anden forskergruppe, socialmedicinere, over én kam blev sat uden for debatten.
Jeg synes ærlig talt, at det er en besynderlig måde at debattere på.
Det ligger i hvert fald langt fra vores tilgang til retspolitik og også politik i almindelighed, hvor det gælder om at se de problemer, der er, og så løse dem på baggrund af den viden, vi har, om, hvad der er en effektiv indsats.
Der er jeg meget enig med SF's ordfører, som tidligere var inde på, at vi ved ganske meget om årsagerne til kriminalitet, og hvad der kan gøre noget ved dem.
Vi ved også, at den her entydige tilgang, hvor det har været straf, længere straf, hårdere straf, hurtigere straf, ikke har haft den ønskede effekt på kriminaliteten og formentlig heller ikke vil have det, hvis man sænker den kriminelle lavalder.
I dag er det sådan, at der sidder børn i danske fængsler, børn over 15 år ganske vist, men de sidder der, fordi der ikke er plads på de sikrede institutioner.
Jeg tror, der var en opgørelse forleden, der viste, at det aktuelt var 40 personer, som, fordi der ikke var plads på landets sikrede institutioner, sad varetægtsfængslet i almindelige voksenfængsler.
Derfor havde det jo været naturligt, hvis vi skulle tro på nogen af de intentioner, vi har hørt fra Dansk Folkepartis side i løbet af debatten her, at de fremsatte et forslag om, at der skulle bygges flere sikrede institutioner, eller at de insisterede på, at regeringen fandt en løsning på det her helt uacceptable problem, således at vi ikke har børn siddende - selv med den nuværende kriminelle lavalder - i almindelige voksenfængsler.
Men det er jo ikke det, forslaget handler om.
Nej, der vil man nærmest gøre kundegrundlaget for de her sikrede institutioner endnu større og dermed gøre problemerne endnu større.
Der må man bare sige, at i det forslag, der ligger her, er der ikke noget som helst, der giver os belæg for at tro, at vi får færre ofre for kriminalitet.
Vi får flere kriminelle, fordi de så bliver dømt, men det er jo alle sammen folk, som i forvejen - for i hvert fald langt størstedelens vedkommende - vil være kendt af systemet, tror jeg, og som man derfor allerede i dag har rigelig anledning til at gøre noget ved.
Det, vi foreslår, er en effektiv retspolitik, hvor man sætter massivt ind med den viden, der er, for at forebygge, fordi det bedste, vi kan gøre for potentielle ofre for kriminalitet, er, allerede inden forbrydelserne sker, at forhindre det.
Derfor skal der sættes massivt ind.
Det er jo derfor, at vi hele tiden presser justitsministeren til at leve op til gentagne års løfter om, at der skal ske en stærkere kriminalpræventiv indsats, og den er nødt til at være langt mere koordineret mellem politiets indsats og den kommunale indsats.
Det var vel også den frustration, man havde bl.a. hos Østjyllands Politi her mellem jul og nytår, hvor man sagde, at det var en meget lille gruppe - som man ikke kunne forstå at kommunen ikke tog sig af - som stod for en stor del af kriminaliteten i f.eks. Århus Vest.
Så er det klart, at når der så alligevel sker kriminalitet, hvad der uvægerlig vil, skal der ske en effektiv efterforskning og domsfældelse, og så er indsatsen at sørge for, når de kriminelle afsoner, at de bliver bragt ud af deres kriminalitet, at de får uddannelse, at de bliver udsluset, og at der bliver fulgt alvorligt op, sådan at man får nedbragt det, som i dag er et af de største problemer i retspolitikken, nemlig det enorme tilbagefald til kriminalitet, det såkaldte recidiv.
Alle de her ting vil føre til, at man får færre ofre for kriminalitet, noget, som jeg trods uenigheden i dag tror vi alle sammen er enige om.
Det er også derfor, at vi helt akut har foreslået, at man nu, hvor man har investeret næsten 1 mia. kr. ekstra i politiet, tog bare en brøkdel af det beløb og investerede det i en tilsvarende opprioriteret indsats i SSP-regi eller i opsøgende medarbejdere på gadeplan, som skal forhindre tilgang af unge mennesker, også unge mennesker i den aldersgruppe, vi taler om her, til bander og til bandernes håndlangergrupper rundtomkring.
Det er den indsats, som er helt afgørende for, at vi får færre ofre for kriminalitet i Danmark.
Men det er der desværre ikke et ord om i Dansk Folkepartis beslutningsforslag.
Derfor må vi jo samlet set sige - og det kommer jo ikke som en overraskelse - at vi glæder os til, at Ungdomskommissionen nu, hvor den har løst den opgave, som den sådan set var blevet pålagt, hvor vi så diskuterer, om det er en god idé med de her ikkebøder, men i hvert fald erstatningsansvar for forældre, kan koncentrere sig om det, som den selv mener er afgørende.
Der tror vi på at der måske kan komme basis for, at vi får en vidensbaseret diskussion om, hvordan vi skal nedbringe ungdomskriminaliteten, hvad vi selvfølgelig alle sammen ønsker.
Derfor kan vi ikke støtte det.